Kerguelen
Kerguelen vel insulae Kerguelenses est archipelagus in parte australi Oceani Indici vel in Oceano Australi. Pars terrarum australium antarcticarumque Franciae est. Insula archipelagi principalis saepe ipsa Kerguelen nominatur, sed correctius Terra Maior vel insula Desolationis. Praeter eam circa 300 insularum et saxorum archipelagum componunt. Area Terrae Maioris 6675 chm², аrchipelagi totius 7215 chm² est. Insulae montuosae sunt; litora fiordis et terrae lacubus oblongis abundant. Mons altissimus est mons Ross; 1721 m altitudinem habet. Tundra vel, si altius ascendas, desertum Arcticum insulas occupat. Pringlea antiscorbutica comestibilis, saepe brassica Kerguelensis appellata, archipelagi planta endemica, frequenter crescit. Nomine Ivonis Iosephi de Kerguelen de Trémarec(fr), qui anno 1772 archipelagum invenit, nuncupatur. Archipelagus incolis caret, praeter stationem scientificam, quae Portus Francogallorum nominatur.